Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 1 Pv 212/12/7702	Humenné, 23.1.2013
EEČ : 2-55-40-2013

U Z N E S E N I E

Trestná vec:	obvinený XXXXX 
Zločin:	neodvedenie poistného podľa § 277 ods. 1, 2 písm. a) Tr. zák. s poukazom na § 138 písm. b) Tr. zák.

Rozhodol: 	prokurátor Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 písmeno d Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako jediná zodpovedná osoba v spoločnosti XXXXX, Ul. XXXXX, XXXXX, IČO 36492574 za obdobie mesiacov november 2010 až december  2011 zrazil svojím zamestnancom zo mzdy finančné prostriedky na nemocenské poistenie, starobné poistenie, invalidné poistenie, poistenie v nezamestnanosti, uvedené finančné prostriedky neodviedol v zmysle zákona č. 461/2003 Z.z. o sociálnom poistení v znení neskorších predpisov na účet Sociálnej poisťovne, pobočka Humenné, čím svojím konaním spôsobil Sociálnej poisťovni, pobočka Humenné dlh na nemocenskom poistení, starobnom poistení, invalidnom poistení a poistení v nezamestnanosti celkom vo výške 1.107,24 €,

lebo zanikla trestnosť činu
Odôvodnenie:
Uznesením    vyšetrovateľa Odboru kriminálnej polície  v Humennom  pod   sp. zn. ORP-174/OEK-HE-2012 zo dňa 04.04.2012 bolo začaté trestné stíhanie a ďalším uznesením toho istého vyšetrovateľa pod rovnakou spisovou značkou zo dňa 30.09.2012 bolo vznesené obvinenie XXXXX za zločin neodvedenia poistného podľa § 277 ods. 1, ods. 2 písm. a)  Tr. zák. s poukazom na § 138 písm. b) Tr. zák. na takom skutkovom základe, ako je to uvedené vo výrokovej časti tohto uznesenia. 

	XXXXX sa priznal k spáchaniu trestného činu, ktorý sa mu kladie za vinu, jeho spáchanie opísal v zhode so skutkom uvedeným vo výrokovej časti uznesenia o  vznesení obvinenia, ako aj svoje konanie oľutoval. 

	Zo spáchania  trestného činu je obvinený taktiež usvedčovaný výpoveďami zástupkyne poškodenej strany XXXXX,  ako aj  listinnými dôkazmi a to znaleckým posudkom z odboru ekonómie a manažmentu, odvetvia účtovníctva a daňovníctva, rozhodnutiami Sociálnej poisťovne, pobočka Humenné, daňovými priznaniami dane z príjmov právnickej osoby a DPH a inými listinami. 

	Zo znaleckého posudku znalkyne z odboru ekonómie a manažmentu, odvetvia účtovníctva a daňovníctva XXXXX je zrejmé, že spoločnosť XXXXX mala v období mesiacov november 2010 až december 2011 dostatok finančných prostriedkov na úhradu poistného za svojich zamestnancov v pokladni spoločnosti, ako aj na bankových účtoch.

	Z výpovede zástupkyne poškodenej strany XXXXX  vyplýva, že spoločnosť XXXXX  neodviedla zrazené poistné za svojich zamestnancov Sociálnej poisťovni, pobočka Humenné za obdobie mesiacov november 2010 až december 2011  a tým táto spoločnosť dlhuje na uvedenom poistnom  poisťovni sumu celkom vo výške 1.860,10 €. 

	Súčasťou spisového materiálu v predmetnej trestnej veci je aj trestné oznámenie Sociálnej poisťovne, pobočka Humenné, správy Sociálnej poisťovne, pobočka Humenné  a DÚ Humenné, výkazy ziskov a strát, zoznam zamestnancov,  daňové priznania k dani z príjmov právnickej osoby za obdobie rokov 2010-2011,  rozhodnutia Sociálnej poisťovni, pobočka Humenné, predpis poistného, dlžná suma poistného, výpis z obchodného registra, výpisy z účtov, pokladničná kniha a odpis z registra trestov obvineného.

	Taktiež súčasťou vyšetrovacieho spisu je aj potvrdenie Sociálnej poisťovne, pobočka Humenné zo dňa 20.12.2012, z ktorého je zrejmé, že  obv. XXXXX v dňoch 15.11.2012 a 17.12.2012 uhradil dlžné poistné za svojich zamestnancov ohľadne spoločnosti XXXXX za obdobia mesiacov november 2010 až december 2011 vo výške celkom 1.860,10 €, t.j. v celom rozsahu.
	
	XXXXX bol oboznámený s výsledkami vyšetrovania po skončení vyšetrovania dňa 28.12.2012.

  	V zmysle ustanovenia § 215 ods. 1 písm. h) Tr. por., prokurátor zastaví trestné stíhanie, ak zanikla trestnosť činu.

	Podľa § 86 písm. d) Tr. zák. trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Z vyššie uvedeného vykonaného dokazovania je zrejmé, že obvinený XXXXX spáchal zločin neodvedenia poistného podľa § 277 ods. 1, 2 písm. a) Tr. zák. s poukazom na § 138 písm. b) Tr. zák.,  ktorý sa mu kladie za vinu, pričom do skončenia  vyšetrovania uhradil celé dlžné poistné Sociálnej poisťovni, pobočka Humenné, čím do úvahy prichádza účinná ľútosť v zmysle ustanovenia § 88 písm. d) Tr. zák., nakoľko trestnosť tohto trestného činu zaniká a je potrebné zastaviť  trestné stíhanie voči jeho osobe. 
  
	Vzhľadom na uvedené okolnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  od jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                     

JUDr. Stanislav Figľár
prokurátor